На основу члана 56. став 4. Закона о култури ("Службени гласник РС", број 72/09),

Министар културе доноси

**ПРАВИЛНИК**   
**О САСТАВУ И НАЧИНУ РАДА КОМИСИЈЕ ЗА УТВРЂИВАЊЕ РЕПРЕЗЕНТАТИВНОСТИ УДРУЖЕЊА У КУЛТУРИ И О БЛИЖИМ УСЛОВИМА И НАЧИНУ УТВРЂИВАЊА И ПРЕСТАНКА СТАТУСА РЕПРЕЗЕНТАТИВНОГ УДРУЖЕЊА У КУЛТУРИ**

**(Сл. гласник РС бр. 57/10 , 21/13 , 11/17 )**

**Члан 1.**

Овим правилником утврђује се састав и начин рада Комисије за утврђивање репрезентативности удружења у култури (у даљем тексту: Комисија), као и ближи услови и начин утврђивања и престанка статуса репрезентативног удружења у култури.

**Члан 2.**

Предлог за утврђивање репрезентативности удружења у култури утврђује Комисија, у складу са законом којим се уређује култура (у даљем тексту: Закон) и овим правилником.

**Члан 3.**

(1) Комисија има седам чланова које именује министар надлежан за културу (у даљем тексту: министар), од којих два члана именује на предлог Координационог одбора уметничких удружења Србије.

(2) Чланови Комисије именују се на период од две године, са могућношћу поновног именовања.

(3) Радом Комисије руководи председник Комисије.

(4) Стручну и административно-техничку потпору Комисији пружа министарство надлежно за културу (у даљем тексту: Министарство).

**Члан 4.**

(1) Статус репрезентативног уметничког удружења у култури за територију Републике Србије утврђује се, у складу са законом и овим правилником, за следећа подручја културе:

1) књижевно стваралаштво;

2) књижевно преводилаштво;

3) музичко стваралаштво;

4) музичка интерпретација;

5) ликовна уметност;

6) примењена и визуелна уметност, дизајн и уметничка фотографија;

7) филмска уметност и аудио визуелно стваралаштво;

8) позоришна уметност - сценско стваралаштво и интерпретација;

9) опера, музичко сценско стваралаштво и интерпретација;

10) уметничка игра (класичан балет, народна игра и савремена игра);

11) дигитално стваралаштво и мултимедија;

12) архитектура;

13) превођење стручних и научних текстова;

14) извођење музичких, говорних, артистичких и сценских културних програма.

(2) Статус репрезентативног удружења у култури за територију Републике Србије утврђује се, у складу са законом и овим правилником за следећа подручја културе:

1) истраживање, заштита, коришћење, прикупљање и представљање непокретног културног наслеђа;

2) истраживање, заштита, коришћење, прикупљање и представљање покретног културног наслеђа;

3) истраживање, заштита, коришћење, прикупљање и представљање нематеријалног културног наслеђа;

4) филмске и телевизијске делатности;

5) научноистраживачка и едукативна делатност у култури;

6) библиотечко-информациона делатност;

7) издаваштво;

8) менаџмент у култури;

9) продукција културних програма и дела;

10) стручна сарадња у уметничким делатностима и делатностима у области културног наслеђа.

**Члан 5.**

Удружење у култури може стећи статус репрезентативног удружења у култури:

1) ако је уписано у регистар удружења у складу са законом којим се уређује оснивање и рад удружења;

2) ако је регистровано за деловање на целој територији Републике Србије;

3) ако састав његовог чланства недвосмислено репрезентује културну делатност за коју је регистровано и за коју је поднело захтев за добијање статуса репрезентативног удружења;

4) ако остварује вишегодишњи континуитет постојања и рада удружења;

5) ако остварује резултате у програмским активностима;

6) ако је од значаја за развој националне културе, односно културе националних мањина;

7) ако је кадровски, технички и организационо оспособљено за вршење поверених послова;

8) ако бројношћу и угледом својих чланова-уметника, стручњака и сарадника спада међу водећа удружења у културној делатности за коју је регистровано;

9) ако испуњава услов заступљености већине уметничких, односно стручних профила у одређеној области културе.

**Члан 5а**

Једно репрезентативно удружење може имати репрезентативност за више подручја културе утврђених у члану 4. овог правилника за која испуњава услове утврђене у члану 5. овог правилника.

**Члан 6.**

(1) Захтев за утврђивање статуса репрезентативног удружења у култури (у даљем тексту: захтев) удружење у култури подноси Комисији.

(2) Уз захтев се подноси документација о испуњености услова за стицање статуса репрезентативног удружења у култури утврђена у члану 5. овог правилника.

**Члан 7.**

(1) У поступку утврђивања статуса репрезентативног удружења у култури, Комисија утврђује да ли су захтев и документација поднети у складу са чланом 6. овог правилника.

(2) Подносилац захтева дужан је да, по позиву Комисије, у року од 15 дана отклони недостатке, ако уз захтев нису поднети докази из члана 6. став 2. овог правилника.

(3) Захтев се сматра уредним и благовременим ако подносилац захтева отклони недостатке у року утврђеном у ставу 2. овог члана.

**Члан 8.**

(1) Министар доноси решење о утврђивању статуса репрезентативног удружења у култури, на предлог Комисије, ако су испуњени услови утврђени овим правилником.

(2) Решење из става 1. овог члана доноси се у року од 30 дана од дана подношења захтева, односно од дана отклањања недостатака у смислу члана 7. овог правилника.

(3) Репрезентативно удружење у култури уписује се у Регистар репрезентативних удружења у култури које води Министарство, по доношењу решења из става 1. овог члана.

**Члан 9.**

(1) Удружењу у култури које је стекло статус репрезентативног удружења у култури може тај статус престати ако престане да испуњава услове потребне за стицање репрезентативности из члана 5. овог правилника и ако послове поверене Законом не обавља или их обавља супротно Закону.

(2) Пре доношења решења о престанку статуса репрезентативног удружења у култури прибавља се мишљење Комисије.

(3) Удружење у култури коме је престао статус репрезентативног удружења у култури брише се из Регистра репрезентативних удружења у култури.

**Члан 10.**

Овај правилник ступа на снагу осмог дана од дана објављивања у "Службеном гласнику Републике Србије".